32002R1802
L 274/21
JURNALUL OFÍCIAL AL UNIUNII EUROPENE
REGULAMENTUL (CE) NR. 1802/2002 AL COMISIEI
din 10 octombrie 2002
de rectificare a Regulamentului (CE) nr. 1282/2002 de modificare a anexelor la Directiva 92/65/CEE a Consiliului de definire a condițiilor de sănătate animală care reglementează comerțul și importurile în Comunitate de animale, material seminal, ovule și embrioni care nu se supun, în ceea ce privește condițiile de sănătate animală, reglementărilor comunitare specifice prevăzute la punctul I din anexa A la Directiva 90/425/CEE
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 92/65/CEE a Consiliului din 13 iulie 1992 de definire a condițiilor de sănătate animală care reglementează comerțul și importurile în Comunitate de animale, material seminal, ovule și embrioni care nu se supun, în ceea ce privește condițiile de sănătate animală, reglementărilor comunitare specifice prevăzute la punctul I din anexa A la Directiva 90/425/CEE (1), astfel cum a fost modificată ultima dată prin Regulamentul (CE) nr. 1282/2002 al Comisiei (2), în special articolul 22,
întrucât:
(1)
Regulamentul (CE) nr. 1282/2002 a fost adoptat la 15 iulie 2002 pentru a modifica Directiva 92/65/CEE.
(2)
În scopul asigurării unui termen corespunzător pentru punerea în aplicare, în toate statele membre, a dispozițiilor modificate, ar fi trebuit să fie stabilită o dată de punere în aplicare a Regulamentului (CE) nr. 1282/2002.
(3)
În cursul procedurii de adoptare, s-a omis dispoziția de stabilire a acestei date.
(4)
Este necesar să se rectifice în consecință Regulamentul (CE) nr. 1282/2002.
(5)
Rectificarea trebuie să producă efecte de la data intrării în vigoare a Regulamentului (CE) nr. 1282/2002.
(6)
Măsurile prevăzute de prezentul regulament sunt în conformitate cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
După primul paragraf, la articolul 2 din Regulamentul (CE) nr. 1282/2002, se inserează următorul al doilea paragraf:
„Se aplică de la 1 martie 2003.”
Articolul 2
Prezentul regulament intră în vigoare la data publicării în Jurnalul Oficial al Comunităților Europene.
Se aplică de la 5 august 2002.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 10 octombrie 2002.